Na temelju glave II. točke 2. Programa državne potpore za kulturna događanja na području Grada Zagreba za razdoblje od 2024. do 2025. godine (Službeni glasnik Grada Zagreba 7/24), gradonačelnik Grada Zagreba raspisuje

**JAVNI POZIV****ZA DODJELU DRŽAVNE POTPORE
ZA KULTURNA DOGAĐANJA NA PODRUČJU GRADA ZAGREBA ZA 2024. GODINU**

1. **PREDMET JAVNOG POZIVA**

Grad Zagreb objavljuje Javni poziv za dodjelu državnih potpora za kulturna događanja na području Grada Zagreba za 2024. godinu (u daljnjem tekstu: Javni poziv), a za organizaciju umjetničkih ili kulturnih događanja i festivala, čiji je glavni sadržaj provedba kvalitetnog kulturno-umjetničkoga programa.

Cilj Javnog poziva je poticanje kulturnog stvaralaštva i promicanje kulturne raznolikosti, omogućavanje veće dostupnosti kulturne ponude, poticanje razvoja kulturnih i kreativnih industrija te stvaranje proizvoda visoke dodane vrijednosti, povećanje kvalitete života stanovništva i posjetitelja, doprinos prepoznatljivosti Zagreba kao dinamične urbane sredine s bogatom i kvalitetnom kulturnom ponudom te doprinos zelenoj tranziciji i socijalnoj inkluziji.

1. **VRSTA DRŽAVNE POTPORE**

Državne potpore za kulturna događanja na području Grada Zagreba (u daljnjem tekstu: potpore), u sklopu ovog Javnog poziva, dodjeljuju se u obliku operativnih potpora u skladu s člankom 53. stavkom 3. točkom (b) Uredbe Komisije (EU) br. 651/2014. od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora o funkcioniranju Europske unije od 26. lipnja 2014., Uredbom Komisije (EU) br. 2017/1084 od 14. lipnja 2017. o izmjeni Uredbe (EU) br. 651/2014 u vezi s potporama za infrastrukture luka i zračnih luka, pragova za prijavu potpora za kulturu i očuvanje baštine i za potpore za sportsku i višenamjensku rekreativnu infrastrukturu te regionalnih operativnih programa potpora za najudaljenije regije i o izmjeni Uredbe (EU) br. 702/2014 u vezi s izračunavanjem prihvatljivih troškova, Uredbom Komisije (EU) br. 2021/1237 od 23. srpnja 2021. o izmjeni Uredbe (EU) 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora te Uredbom Komisije (EU) br. 2023/1315 od 23. lipnja 2023. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora i Uredbe (EU) 2022/2473 o proglašenju određenih kategorija potpora poduzetnicima koji se bave proizvodnjom, preradom i stavljanjem na tržište proizvoda ribarstva i akvakulture spojivima s unutarnjim tržištem u primjeni članaka 107. i 108. Ugovora (u daljnjem tekstu skupno: „*Uredba o skupnom izuzeću*“).

Državne potpore iz Programa državne potpore za kulturna događanja na području Grada Zagreba za razdoblje od 2024. do 2025. godine (u daljnjem tekstu: Program) dodjeljuju se korisnicima kao operativne potpore na temelju objavljenog javnog poziva.

1. **PRIHVATLJIVI KORISNICI POTPORE**

Prihvatljivi Korisnici potpora u smislu ovog Javnog poziva su mikro, mali i srednji poduzetnici (u daljnjem tekstu: poduzetnici) koji ispunjavaju uvjete utvrđene u Prilogu I. Uredbe o skupnom izuzeću.

U okviru ovog Javnog poziva potpora se ne može dodijeliti poduzetniku:

* + koji je u likvidaciji, stečajnom ili predstečajnom postupku;
	+ koji ima nepodmirenih obveza prema Gradu Zagrebu;
	+ koji ima nepodmirenih obveza prema zaposlenicima;
	+ od kojeg je zatražen povrat potpore ili se nalaze u postupku povrata potpore;
	+ koji je u teškoćama i/ili je aktivan u sektorima kojima nije moguće dodijeliti potporu, sukladno članku 1. točkama 2. - 5. Uredbe o skupnom izuzeću, Poglavlje I.

Smatra se da je poduzetnik u teškoćama poduzetnik za kojeg vrijedi najmanje jedna od sljedećih okolnosti propisanih člankom 2. točkom 18. Uredbe o skupnom izuzeću:

1. U slučaju društva s ograničenom odgovornošću (osim MSP-a koji postoji manje od 3 godine ili, za potrebe prihvatljivosti za potpore za rizično financiranje, MSP-a koji ispunjava uvjet iz članka 21. stavka 3. točke (b) i koji je primjeren za ulaganja u rizično financiranje na temelju dubinske analize koju je proveo odabrani financijski posrednik), ako je više od polovice njegova temeljnog vlasničkog kapitala izgubljeno zbog prenesenih gubitaka. To se događa kada se odbijanjem prenesenih gubitaka od pričuva (i svih drugih elemenata koji se općenito smatraju dijelom vlastitog kapitala društva) dobije negativan kumulativni iznos koji premašuje polovinu upisanog temeljnog kapitala. Za potrebe ove odredbe „društvo s ograničenom odgovornošću” odnosi se posebno na vrste društava navedene u Prilogu I. Direktivi 2013/34/EU Europskog parlamenta i Vijeća (1), a „temeljni kapital” ovisno o slučaju obuhvaća sve premije na dionice;
2. U slučaju društva u kojem najmanje nekoliko njegovih članova snosi neograničenu odgovornost za dug društva (osim MSP-a koji postoji manje od 3 godine ili, za potrebe prihvatljivosti za potpore za rizično financiranje, MSP-a koji ispunjava uvjet iz članka 21. stavka 3. točke (b) i koji je primjeren za ulaganja u rizično financiranje na temelju dubinske analize koju je proveo odabrani financijski posrednik), ako je više od polovine njegova kapitala navedenog u financijskom izvještaju društva izgubljeno zbog prenesenih gubitaka. Za potrebe ove odredbe „društvo u kojem najmanje nekoliko članova snosi neograničenu odgovornost za dug društva” odnosi se posebno na vrste društva navedene u Prilogu II. Direktivi Vijeća 2013/34/EU;
3. Ako se nad poduzetnikom provodi cjelokupni stečajni postupak ili on ispunjava kriterije u skladu s nacionalnim pravom da se nad njim provede cjelokupni stečajni postupak na zahtjev vjerovnika;
4. Ako je poduzetnik primio potporu za sanaciju, a još nije nadoknadio zajam ili okončao jamstvo, ili je primio potporu za restrukturiranje, a još je podložan planu restrukturiranja;
5. **UVJETI ZA DODJELU POTPORE**

Korisnik potpore mora organizirati kulturno događanje na području Grada Zagreba, koje mora ispunjavati uvjete razine događanja za koju se prijavljuje te čija prijava temeljem ovog Javnog poziva mora biti odobrena od strane Povjerenstva za dodjelu državnih potpora za kulturna događanja na području Grada Zagreba (u daljnjem tekstu: Povjerenstvo)

Korisnici potpore imaju pravo na razumnu dobit koja ne premašuje 10 % odobrenog iznosa potpore.

Ukoliko korisnik potpore ostvari razumnu dobit koja premašuje 10 % odobrenog iznosa potpore, dužan je vratiti razliku između razumne dobiti i odobrenog iznosa potpore.

Ako događanje organizira više organizatora, Prijavu za dodjelu potpore (u daljnjem tekstu: Prijava) može podnijeti samo jedan od organizatora kojeg ostali organizatori ovlaste za podnošenje Prijave.

Pravo na potporu ne može ostvariti podnositelj Prijave ako on i/ili suorganizator imaju dugovanja prema Gradu Zagrebu.

Pravo na potporu ne može ostvariti podnositelj Prijave ako je osobi ovlaštenoj za zastupanje podnositelja Prijave ili suorganizatora izrečena pravomoćna osuđujuća presuda za jedno ili više sljedećih kaznenih djela: primanje i/ili davanje mita u gospodarskom poslovanju, zlouporaba položaja i ovlasti, primanje i/ili davanje mita, prijevara, računalna prijevara, prijevara u gospodarskom poslovanju, pranje novca i subvencijska prijevara.

Prijavitelj, prilikom podnošenja Prijave na Javni poziv, može podnijeti Prijavu za organizaciju kulturnog događanja za samo jednu razinu događanja.

Kulturna događanja za koja se dodjeljuju potpore su događanja:

* prve razine,
* druge razine,
* treće razne.

Događanje prve razine je događanje koje:

* se održalo najmanje 5 puta u posljednjih 10 godina na području Grada Zagreba,
* je ostvarilo prepoznatljivost na međunarodnoj razini (što se dokazuje izvacima iz stranih medija, međunarodnim nagradama i drugo),
* sadrži program koji uključuje najmanje 50 % izvođača/izlagača iz inozemstva te i izvođače/izlagače iz Hrvatske,
* privlači najmanje 30.000 posjetitelja i
* će se organizirati u trajanju od najmanje 2 uzastopna dana, s podjednako raspoređenim programom u najmanje 2 dana.

Događanje druge razine je događanje koje:

* sadrži program koji uključuje najmanje 30 % izvođača/izlagača iz inozemstva te i izvođače/izlagače iz Hrvatske;
* će privući najmanje 15.000 posjetitelja i
* će se organizirati u trajanju od najmanje 2 uzastopna dana, s podjednako raspoređenim programom u najmanje 2 dana.

Događanje treće razine je događanje koje:

* sadrži program koji uključuje najmanje 15 % izvođača/izlagača iz inozemstva te i izvođače/izlagače iz Hrvatske i
* će privući najmanje 5.000 posjetitelja.

Događanja koja kumulativno ispunjavaju gore navedene uvjete za pojedinu razinu, bit će razmotrena i ocijenjena prema kriterijima iz Priloga 1. ovog Javnog poziva, a na temelju Prijave i dostavljene dokumentacije kojom se dokazuju uvjeti i kriteriji.

Maksimalan broj bodova koje Prijava može ostvariti za pojedinu razinu događanja je 245, dok minimalan broj bodova za dodjelu potpore iznosi 145 bodova.

Potpora se neće odobriti ako prosječan broj bodova koji Prijava ostvari za kriterij Sadržaj i kvaliteta događanja iz Priloga 1. ovog Javnog poziva iznosi manje od 45 bodova. Prosječan broj bodova utvrđuje se na način da se ukupno ostvareni broj bodova dijeli s brojem članova Povjerenstva koji su sudjelovali u ocjenjivanju Prijave.

1. **INTENZITET POTPORE I PRIHVATLJIVI TROŠKOVI**

Maksimalni dozvoljeni intenzitet potpore po ovom Javnom pozivu može biti do 80 % prihvatljivih troškova.

Za izračun intenziteta potpore i prihvatljivih troškova, svi iznosi koji se upotrebljavaju trebaju biti iznosi prije odbitka poreza ili drugih naknada. Međutim, porez na dodanu vrijednost koji se naplaćuje na prihvatljive troškove ili izdatke, a koji se može vratiti u skladu s primjenjivim nacionalnim poreznim pravom ne uzima se u obzir za izračun intenziteta potpore i prihvatljivih troškova. Prihvatljivi troškovi trebaju biti popraćeni pisanim dokazima koji trebaju biti jasni, konkretni i ažurirani.

Prihvatljivi troškovi se moraju odnositi isključivo na kulturno događanje koje se podupire Javnim pozivom, a radi ostvarivanja ciljeva iz točke 1. stavka 2. ovog Javnog poziva.

Prihvatljivi troškovi su:

troškovi poslovanja izravno povezani s kulturnim projektom ili djelatnošću, kao što su najam ili zakup nekretnina i mjesta kulturnih događanja, putni troškovi, troškovi materijala i robe izravno povezanih s kulturnim događanjem, troškovi arhitektonskih struktura za izložbe i pozornice, zajma, zakupa i amortizacije alata, softvera i opreme, troškovi prava pristupa djelima zaštićenima autorskim pravom i drugom zaštićenom sadržaju povezanim s pravima intelektualnog vlasništva, troškovi promicanja i troškovi koji su nastali kao izravna posljedica kulturnog projekta; troškovi amortizacije i troškovi financiranja prihvatljivi su samo ako nisu bili obuhvaćeni potporama za ulaganje;

troškovi poboljšanja javnog pristupa kulturnim događanjima, uključujući troškove digitalizacije i uporabe novih tehnologija te troškove poboljšanja pristupa za osobe s invaliditetom;

* + - troškovi osoblja koje radi za kulturno događanje (udio plaće ili honorari koordinatora, voditelja, producenata, programskih voditelja i drugo), do 20 % ukupnog iznosa prihvatljivih troškova.

Prihvatljivi troškovi su troškovi nastali u 2024. godini.

1. **VISINA POTPORE**

Maksimalni iznos potpore po Korisniku godišnje za događanja prve razine je 350.000,00 eura, za događanja druge razine je 200.000,00 eura, a za događanja treće razine je 100.000,00 eura.

Ukupan iznos potpora koji može biti dodijeljen prema ovom Javnom pozivu je 1.600.000,00 eura te će se potpora dodijeliti poduzetnicima, prema redoslijedu ostvarenih bodova do potrošnje planiranih sredstava za pojedinu razinu događanja.

1. **SADRŽAJ I NAČIN PRIJAVE NA JAVNI POZIV**

Obveznu dokumentaciju Prijave čini:

1. Obrazac Prijave za dodjelu državne potpore za kulturna događanja na području Grada Zagreba za 2024. godinu (sa ispunjenom i potpisanom Skupnom izjavom) – Prilog 2.
2. Ovlaštenje jednom od organizatora za podnošenje Prijave, ako kulturno događanje organizira više organizatora (ako je primjenjivo)
3. Financijski plan /troškovnik kulturnog događanja
4. Računi, predračuni, ponude ili ugovori za prihvatljive troškove organizacije kulturnog događanja
5. Original ili ovjerena preslika rješenja o upisu u sudski registar ili izvatka iz sudskog registra Prijavitelja
6. Preslika obavijesti Državnog zavoda za statistiku o razvrstavanju poslovnog subjekta prema NKD
7. Original ili elektronički zapis (ovjeren elektroničkim potpisom ili koji sadrži oznaku na temelju koje se može provjeriti vjerodostojnost odnosno istovjetnost isprave) BON-2 ili SOL-2 s navedenim IBAN-om transakcijskoga računa ne stariji od 30 dana od dana podnošenja prijave,
8. Original ili elektronički zapis (ovjeren elektroničkim potpisom ili koji sadrži oznaku na temelju koje se može provjeriti vjerodostojnost odnosno istovjetnost isprave) potvrde nadležne porezne uprave o stanju duga u vezi s poreznim obvezama i obvezama za mirovinsko i zdravstveno osiguranje, ne stariji od 30 dana od dana objave ovog Javnog poziva
9. Original potvrde trgovačkog društva Gradsko stambeno-komunalno gospodarstvo d.o.o. o nepostojanju duga prema Gradu Zagrebu, ne stariji od 30 dana od dana objave ovog Javnog poziva za podnositelja Prijave
10. Original potvrde trgovačkog društva Gradsko stambeno-komunalno gospodarstvo d.o.o. o nepostojanju duga prema Gradu Zagrebu, ne stariji od 30 dana od dana objave ovog Javnog poziva za svakog suorganizatora (ako je primjenjivo)
11. Ispunjena i potpisana Izjava suorganizatora kulturnog događanja da nije izrečena pravomoćna osuđujuća presuda za jedno ili više sljedećih kaznenih djela: primanje i/ili davanje mita u gospodarskom poslovanju, zlouporabu položaja i ovlasti, primanje i/ili davanje mita, prijevara, računalna prijevara, prijevara u gospodarskom poslovanju, pranje novca i subvencijska prijevaru (za svakog suorganizatora, ako je primjenjivo) – Prilog 3.
12. Dokazi o broju održanih događanja za koje se podnosi Prijava na području Grada Zagreba u posljednjih 10 godina (odnosi se na podnositelja Prijave koji podnosi Prijavu za prvu razinu kulturnog događanja)
13. Dokazi o prepoznatljivosti na međunarodnoj razini - što se dokazuje izvacima iz stranih medija, međunarodnim nagradama i drugo (odnosi se na podnositelja Prijave koji podnosi Prijavu za prvu razinu kulturnog događanja)
14. Dokaz da program kulturnog događanja uključuje izvođače/izlagače iz inozemstva i

izvođače/izlagače iz Hrvatske (najmanje 50 % izvođača/izlagača iz inozemstva za prvu razinu događanja, najmanje 30 % izvođača/izlagača iz inozemstva za drugu razinu događanja, najmanje 15 % izvođača/izlagača iz inozemstva za treću razinu događanja)

1. Dokaz o broju posjetitelja koje kulturno događanje privlači (najmanje 30.000 posjetitelja za prvu razinu događanja, najmanje 15.000 posjetitelja za drugu razinu događanja, najmanje 5.000 posjetitelja za treću razinu događanja)
2. Dokaz o trajanju kulturnog događanja od najmanje 2 uzastopna dana, s podjednako raspoređenim programom u najmanje 2 dana (odnosi se na podnositelja Prijave koji podnosi Prijavu za prvu i drugu razinu kulturnog događanja).

Pored obvezne dokumentacije iz stavka 1. ove točke Javnog poziva, podnositelji Prijave dostavljaju i dodatnu dokumentaciju kojom dokazuju ispunjavanje pojedinog kriterija iz Priloga 1. ovog Javnog poziva, kao što su: Plan promocije, dokazi o doprinosu zelenoj tranziciji, kružnom gospodarstvu, sprječavanju i kontroli onečišćenja, biorazgradivosti, zaštiti ekosustava, dokazi o dostupnosti događanja za osobe smanjenje pokretljivosti i smanjene sposobnosti vida i sluha, dokazi o raznolikosti programskog sadržaja, strukturi posjetitelja, financijskoj održivosti, broju poduzetnika koji su uključeni u organizaciju kulturnog događanja, sadržaj popratne ponude i drugo.

Prijava se podnosi Povjerenstvu za odobravanje državnih potpora za kulturna događanja na području Grada Zagreba (u daljnjem tekstu: Povjerenstvo) putem Gradskog ureda za gospodarstvo, ekološku održivost i strategijsko planiranje (u daljnjem tekstu: Ured) na propisanome obrascu „Prijava za dodjelu državne potpore za kulturna događanja na području Grada Zagreba za 2024. godinu“ koji je objavljen na internetskoj stranici Grada Zagreba. Uz Prijavu za dodjelu potpore prilaže se i propisana dokumentacija.

Prijava na Javni poziv mora sadržavati svu dokumentaciju koja je navedena u stavku 1. ove točke Javnog poziva. Svi potrebni obrasci i izjave mogu se preuzeti na internetskoj stranici Grada Zagreba ([www.zagreb.hr](http://www.zagreb.hr)).

Prijava, kao i svi obrasci i izjave koji se predaju uz prijavu na javni poziv moraju biti potpisani i ovjereni od strane odgovorne osobe prijavitelja.

Prijava i svi obrasci koji se predaju uz prijavu na javni poziv moraju biti jasni i razumljivi i sastavljeni na hrvatskom jeziku i latiničnom pismu.

Prijava i svi obrasci koji se predaju uz prijavu na javni poziv popunjavaju se na računalu te moraju biti uredno uvezeni u cjelinu (spiralno ili na drugi odgovarajući način), a stranice numerirane.

Sva pitanja u vezi s Javnim pozivom mogu se tijekom trajanja Javnog poziva postaviti na email: geos@zagreb.hr.

1. **ROK I MJESTO PODNOŠENJA PRIJAVE**

Rok za podnošenje prijave je 30 dana od dana objave ovoga Javnog poziva na internetskoj stranici Grada Zagreba, zaključno s danom **15. travnja 2024.**

Prijavu na Javni poziv treba dostaviti u zatvorenoj omotnici s naznakom

**NE OTVARAJ –** **PRIJAVA ZA DODJELU DRŽAVNIH POTPORA U OKVIRU JAVNOG POZIVA ZA DODJELU DRŽAVNE POTPORE ZA KULTURNA DOGAĐANJA NA PODRUČJU GRADA ZAGREBA ZA 2024.**

na adresu:

**GRAD ZAGREB**

**GRADSKI URED ZA GOSPODARSTVO, EKOLOŠKU ODRŽIVOST I STRATEGIJSKO PLANIRANJE - za Povjerenstvo za dodjelu državnih potpora za kulturna događanja na području Grada Zagreba**

**Trg Stjepana Radića 1**

**10000 Zagreb**

Prijave na javni poziv treba dostaviti preporučenom pošiljkom na gornju adresu ili predati neposredno u pisarnicu Gradske uprave Grada Zagreba, Trg Stjepana Radića 1, prizemlje.

1. **PRIJAVE KOJE SE NEĆE RAZMATRATI**

Neće biti uzeta u razmatranje prijava koja:

* + ne ispunjava uvjete iz ovog Javnog poziva;
	+ ne sadrži svu dokumentaciju koja je navedena u ovom Javnom pozivu kao obvezna;
	+ nije dostavljena na način koji je određen u ovom Javnom pozivu;
	+ nije podnesena u roku koji je naveden u ovom Javnom pozivu.
1. **POSTUPAK ODABIRA KORISNIKA**

Postupak odabira korisnika provest će Povjerenstvo. Povjerenstvo otvara zaprimljene prijave, utvrđuje pravodobnost prijava, potpunost dokumentacije te ispunjavaju li prijave uvjete iz točke 4. ovog Javnog poziva, razmatra, ocjenjuje i boduje prijave događanja te predlaže rang-listu za dodjelu potpora prema razinama događanja iz točke 4. ovog Javnog poziva.

Prijave se rangiraju prema ostvarenim bodovima sukladno uvjetima ovog Javnog poziva i kriterijima iz Priloga 1. ovog Javnog poziva.

Sredstva se raspoređuju temeljem rang-lista, a dodjeljuju se do iskorištenja sredstava osiguranih u Proračunu Grada Zagreba za 2024.

Gradonačelnik Grada Zagreba, na prijedlog Povjerenstva, donosi zaključak o odabiru korisnika potpore.

1. **ROK I NAČIN OBJAVE REZULTATA**

Rezultati ovog Javnog poziva bit će objavljeni na internetskoj stranici Grada Zagreba (www.zagreb.hr) u roku od osam (8) dana od dana donošenja zaključka o odabiru korisnika potpore.

Svi poduzetnici koji podnesu prijavu na ovaj javni poziv bit će pisanim putem obaviješteni o rezultatima njihove prijave.

Zaprimljeni prijedlozi programskih sadržaja sa svom pratećom dokumentacijom neće se vraćati.

1. **PRAVO PRIGOVORA**

Poduzetnik koji je sudjelovao u ovom Javnom pozivu može podnijeti prigovor na zaključak o odabiru korisnika potpore.

Prigovor se podnosi gradonačelniku Grada Zagreba preko Gradskog ureda za gospodarstvo, ekološku održivost i strategijsko planiranje u roku od osam (8) dana od dana objave zaključka o odabiru korisnika potpore na internetskoj stranici Grada Zagreba.

O prigovoru odlučuje gradonačelnik Grada Zagreba.

1. **POTPISIVANJE UGOVORA**

Poduzetnici kojima se odobri potpora sklopit će s Gradom Zagrebom ugovor o dodjeli potpore kojim će se regulirati međusobna prava i obveze (dinamika, visina, rok i način isplate potpore, rok, način i dinamika izvješćivanja, mehanizam povrata sredstava, obveza vraćanja neutrošenih sredstava potpore, obveze korisnika potpore u slučaju nenamjenskog trošenja sredstava potpore i drugo).

Korisnik potpore je pri sklapanju ugovora dužan dostaviti solemniziranu bjanko zadužnicu kao instrument naplate dodijeljene potpore s pripadajućim zakonskim zateznim kamatama u slučaju nenamjenskog korištenja potpore, ili u slučaju naknadno utvrđenog drugačijeg stanja od onoga koji je bio osnovom za dodjelu potpore, ili u slučaju nepridržavanja obveza iz ugovora o dodjeli potpore, odnosno ako korisnik potpore ne izvrši povrat potpore po utvrđenim ugovornim odredbama.

Korisniku potpore će se dostavljena solemnizirana bjanko zadužnica vratiti nakon što Povjerenstvo prihvati izvješće o provedbi kulturnog događanja i nakon što ispuni sve obveze iz ugovora o dodjeli potpore. Ako korisnik potpore ne sklopi ugovor o dodjeli potpore i/ili ne dostavi solemniziranu bjanko zadužnicu, smatrat će se da je odustao od dodijeljene potpore. Obveza korisnika potpore je da kulturno događanje, na temelju čega mu je odobrena potpora, provede u cijelosti.

1. **DOKAZI I KONTROLA NAMJENSKOG TROŠENJA SREDSTAVA POTPORE**

Korisnik potpore dužan je u maksimalnom roku od 60 dana po završetku događanja Uredu dostaviti izvješće o održanom događanju i utrošenim sredstvima potpore, s dokazima (knjigovodstvena dokumentacija o svim prihodima i rashodima za kulturno događanje, računi i bankovni izvodi s poslovnog računa čime se dokazuje izvršeno plaćanje, medijske objave i sl.).

Ponude i predračuni nisu prihvatljiv dokaz o utrošenim sredstvima potpore. Nalog za plaćanje, neslužbena potvrda o izvršenom plaćanju, carinske deklaracije, kompenzacija i cesija ne prihvaćaju se kao dokaz o izvršenom plaćanju.

Računi kojima se dokazuje namjensko korištenje potpore moraju se odnositi na 2024. godinu.

Dokazi o namjenskom korištenju potpore ne smiju se koristiti kao dokaz o namjenskom korištenju drugih potpora koje dodjeljuje Grad Zagreb i drugi davatelji potpora.

Korisnik potpore je dužan omogućiti Uredu kontrolu namjenskog korištenja dobivene potpore.

Grad Zagreb će raskinuti ugovor i zatražiti povrat potpore ako:

- korisnik ne dostavi izvješće s propisanom dokumentacijom,

- Grad Zagreb ne prihvati izvješće,

- se utvrdi da kulturno događanje za koje je korisnik ostvario potporu nije održano,

- potpora nije utrošena u skladu s uvjetima i kriterijima iz Priloga 1. ovog Javnog poziva.